Document ID: 32002D0059

Απόφαση της Επιτροπής
της 23ης Ιανουαρίου 2002
για το σχέδιο εθνικών διατάξεων που κοινοποίησε το Βασίλειο των Κάτω Χωρών βάσει του άρθρου 95 παράγραφος 5 της συνθήκης ΕΚ σχετικά με τους περιορισμούς στην εμπορία και στη χρήση ξύλου επεξεργασμένου με κρεόσωτο
[κοινοποιηθείσα υπό τον αριθμό Ε(2002) 97]
(Το κείμενο στην ολλανδική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2002/59/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95 παράγραφος 6,
Εκτιμώντας τα ακόλουθα:
I. ΓΕΓΟΝΟΤΑ
1. ΚΟΙΝΟΤΙΚΗ ΝΟΜΟΘΕΣΙΑ
(1) Η οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων(1), όπως τροποποιήθηκε τελευταία από την οδηγία 2001/90/EΚ της Επιτροπής(2), προβλέπει την απαγόρευση και τον περιορισμό της χρήσης ορισμένων επικίνδυνων ουσιών και παρασκευασμάτων. Η οδηγία 76/769/ΕΟΚ τροποποιείται τακτικά ώστε να συμπεριλαμβάνει στο παράρτημά της και άλλες ουσίες που είναι επικίνδυνες για τον άνθρωπο και το περιβάλλον.
(2) Η οδηγία 94/60/ΕΚ του Ευρωπαϊκού Κοινοβουλίου και του Συμβουλίου(3), τροποποίησε την οδηγία 76/769/ΕΟΚ για να εναρμονίσει μεταξύ άλλων τη χρήση και την κυκλοφορία στην αγορά του κρεοσώτου και άλλων παρόμοιων αποσταγμάτων λιθανθρακόπισσας, καθώς και παρασκευασμάτων που τα περιέχουν, θέτοντας όρια στην περιεκτικότητά τους σε ένα συγκεκριμένο συστατικό, το βενζο[a]πυρένιο (στο εξής αναφερόμενο ως B[a]P) και σε υδατοεκχυλίσιμες φαινόλες, όταν χρησιμοποιούνται για την επεξεργασία ξύλου (σημείο 32 του παραρτήματος της οδηγίας 94/60/ΕΚ). Η μέγιστη συγκέντρωση για το B[a]P καθορίζεται στo 0,005 % κατά βάρος (= 50 ppm) ενώ η μέγιστη συγκέντρωση για τις υδατοεκχυλίσιμες φαινόλες καθορίζεται στο 3 % κατά βάρος (= 30 g/kg). Ξύλα επεξεργασμένα με κρεόσωτο ή παρασκευάσματα που περιέχουν κρεόσωτο και που δεν τηρούν τα όρια αυτά δεν επιτρέπεται να διατίθενται στην αγορά.
(3) Εντούτοις, κατά παρέκκλιση, η οδηγία 94/60/EΚ επιτρέπει τη χρήση κρεοσώτου και παρασκευασμάτων που περιέχουν κρεόσωτο με περιεκτικότητα σε B[a]P μέχρι 0,05 % κατά βάρος (= 500 ppm) και υδατοεκχυλίσιμων φαινολών μέχρι 3 % κατά βάρος (= 30 g/kg) για την επεξεργασία ξύλου σε βιομηχανικές εγκαταστάσεις. Τα προϊόντα αυτά δεν επιτρέπεται να πωλούνται στο ευρύ κοινό και οι περιέκτες τους πρέπει να φέρουν επισήμανση με την ένδειξη "Αποκλειστικά για χρήση σε βιομηχανικές εγκαταστάσεις". Ξύλα επεξεργασμένα με τον τρόπο αυτό που διατίθενται στην αγορά για πρώτη φορά μπορούν να χρησιμοποιηθούν μόνο σε βιομηχανικές και επαγγελματικές εφαρμογές, π.χ. σε σιδηροδρόμους, στη μετάδοση ηλεκτρικού ρεύματος και στις τηλεπικοινωνίες, στις περιφράξεις και σε λιμάνια και υδάτινες οδούς, εκτός από ορισμένες περιπτώσεις στις οποίες η χρήση τους αποκλείεται, π.χ. στο εσωτερικό κτιρίων, σε επαφή με προϊόντα που προορίζονται για ανθρώπινη ή ζωική κατανάλωση, σε παιδικές χαρές και σε άλλους υπαίθριους χώρους αναψυχής ή όπου υπάρχει κίνδυνος επαφής με το δέρμα. Παλιά επεξεργασμένα ξύλα που διατίθενται για δεύτερη φορά στην αγορά μπορούν να χρησιμοποιηθούν άσχετα με τον τύπο κρεοσώτου που χρησιμοποιήθηκε, εκτός από τις περιπτώσεις που προαναφέρθηκαν.
(4) Στις 26 Οκτωβρίου 2001, εκδόθηκε η οδηγία 2001/90/ΕΚ για την έβδομη προσαρμογή στην τεχνική πρόοδο του παραρτήματος I της οδηγίας 76/769/ΕΟΚ για την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων.
(5) Σύμφωνα με τις αναθεωρημένες διατάξεις, το κρεόσωτο δεν μπορεί να χρησιμοποιηθεί για την επεξεργασία του ξύλου και το ξύλο που έχει υποστεί επεξεργασία με κρεόσωτο δεν επιτρέπεται να διατεθεί στην αγορά. Εντούτοις, κατά παρέκκλιση, το κρεόσωτο μπορεί να χρησιμοποιηθεί για την επεξεργασία ξύλου σε βιομηχανικές εγκαταστάσεις ή από επαγγελματίες για επιτόπια επανεπεξεργασία μόνον εφόσον περιέχει B[a]P σε συγκέντρωση κάτω του 0,005 % κατά βάρος και υδατοεκχυλίσιμες φαινόλες σε συγκέντρωση κάτω του 3 % κατά βάρος. Οι εν λόγω ουσίες και παρασκευάσματα δεν επιτρέπεται να πωληθούν σε καταναλωτές και μπορούν να διατεθούν στην αγορά μόνο σε συσκευασία των 20 λίτρων ή μεγαλύτερη. Η συσκευασία πρέπει να φέρει επισήμανση με την ένδειξη "Αποκλειστικά για χρήση σε βιομηχανικές εγκαταστάσεις ή για επαγγελματική επεξεργασία".
(6) Η χρήση ξύλου που έχει υποστεί τέτοιου είδους επεξεργασία ή επιτόπια επανεπεξεργασία επιτρέπεται μόνο για επαγγελματική και βιομηχανική εφαρμογή, π.χ. σε σιδηροδρόμους, στη μετάδοση ηλεκτρικού ρεύματος και στις τηλεπικοινωνίες, στις περιφράξεις, στη γεωργία και σε λιμάνια και υδάτινες οδούς. Η χρήση του απαγορεύεται στο εσωτερικό κτιρίων, σε παιδικές χαρές, σε πάρκα, σε κήπους και σε υπαίθριες εγκαταστάσεις αναψυχής όπου υπάρχει κίνδυνος συχνής επαφής με το δέρμα και στην κατασκευή επίπλων κήπου ή σε επαφή με προϊόντα που προορίζονται για κατανάλωση από τον άνθρωπο ή τα ζώα. Ξύλο που έχει υποστεί επεξεργασία με κρεόσωτο πριν από την εφαρμογή της οδηγίας επιτρέπεται να διατεθεί στην αγορά μεταχειρισμένων προϊόντων για επαναχρησιμοποίηση, εκτός από τις περιπτώσεις που προαναφέρθηκαν.
2. ΙΣΧΥΟΥΣΕΣ ΕΘΝΙΚΕΣ ΔΙΑΤΑΞΕΙΣ ΠΟΥ ΕΓΚΡΙΘΗΚΑΝ ΑΠΟ ΤΗΝ ΕΠΙΤΡΟΠΗ ΒΑΣΕΙ ΤΟΥ ΑΡΘΡΟΥ 95 ΠΑΡΑΓΡΑΦΟΣ 4 ΤΗΣ ΣΥΝΘΗΚΗΣ
(7) Η Επιτροπή έχει ήδη χορηγήσει στις Κάτω Χώρες παρέκκλιση για τη διατήρηση εθνικών διατάξεων ασυμβίβαστων με την οδηγία 94/60/EΚ. Το σχετικό αίτημα, βάσει του άρθρου 95 παράγραφος 4 (πρώην άρθρο 100Α παράγραφος 4), εγκρίθηκε με την απόφαση 1999/832/EΚ της Επιτροπής(4).
(8) Οι διαφορές μεταξύ της οδηγίας 94/60/EΚ και των εθνικών διατάξεων στις Κάτω Χώρες που ενέκρινε με την απόφασή της η Επιτροπή συνοψίζονται στον ακόλουθο πίνακα:
ΘΕΣΗ ΠΙΝΑΚΑ
(9) Συνοπτικά, οι ισχύουσες ολλανδικές διατάξεις είναι πιο περιοριστικές από τις διατάξεις που περιλαμβάνονται στην οδηγία 94/60/ΕΚ από διάφορες πλευρές:
- δεν επιτρέπεται περιεκτικότητα κρεοσώτου σε B[a]P της τάξης των 50 έως 500 ppm για χρήση σε βιομηχανικές εγκαταστάσεις·
- η συντήρηση του ξύλου πρέπει να γίνεται με μια συγκεκριμένη τεχνική (πίεση/κενό) σε ειδικές εγκαταστάσεις·
- σε ορισμένες περιπτώσεις αποκλείεται η χρήση κρεοσώτου για τη συντήρηση του ξύλου, έστω κι αν η περιεκτικότητά του σε B[a]P είναι κάτω των 50 ppm.
3. ΠΡΟΒΛΕΠΟΜΕΝΕΣ ΕΘΝΙΚΕΣ ΔΙΑΤΑΞΕΙΣ
(10) Οι Κάτω Χώρες προτίθενται να θεσπίσουν νέες εθνικές διατάξεις μεγαλύτερης εμβέλειας από τα μέτρα που προβλέπει η οδηγία 94/60/ΕΚ, τροποποιώντας την απόφαση σχετικά με τα επιχρίσματα που περιέχουν πολυκυκλικούς αρωματικούς υδρογονάνθρακες (Besluit PAK-houndende coatings) βάσει του νόμου περί χημικών ουσιών (ξύλο επεξεργασμένο με κρεόσωτο).
(11) Σε ένα νέο τμήμα 4α, το άρθρο 8α του παραπάνω σχεδίου νομοθεσίας προβλέπει ότι "μετά από μια ημερομηνία που θα καθοριστεί με βασιλικό διάταγμα, θα απαγορεύεται η εισαγωγή στις Κάτω Χώρες, η χρήση, η προμήθεια προς τρίτους ή η διατήρηση για σκοπούς πώλησης στην ολλανδική αγορά ξύλου επεξεργασμένου με κρεόσωτο για εφαρμογές που συνεπάγονται επαφή με επιφανειακά και υπόγεια ύδατα".
(12) Η απαγόρευση αυτή δεν εφαρμόζεται στο επεξεργασμένο με κρεόσωτο ξύλο που χρησιμοποιήθηκε για τη σχετική εφαρμογή πριν από μια ημερομηνία που θα καθοριστεί με βασιλικό διάταγμα, εφόσον παραμένει στον υφιστάμενο τόπο εφαρμογής του. Δύο άλλες εξαιρέσεις αφορούν το επεξεργασμένο με κρεόσωτο ξύλο που:
- έχει υπαχθεί σε τελωνειακό καθεστώς και προορίζεται για τελωνειακή διαμετακόμιση, τελωνειακή αποταμίευση ή προσωρινή εισδοχή, σύμφωνα με τις διατάξεις του άρθρου 4, παράγραφος 16, του κανονισμού (ΕΟΚ) αριθ. 2913/92 του Συμβουλίου·
- προέρχεται από κράτος μέλος της Ευρωπαϊκής Ένωσης ή από χώρα του ΕΟΧ και δεν προορίζεται για πώληση στην ολλανδική αγορά.
(13) Σύμφωνα με το άρθρο 8β του σχεδίου απόφασης, οιοδήποτε πρόσωπο εισάγει, προμηθεύει ή διατηρεί για σκοπούς πώλησης στην αγορά επεξεργασμένο με κρεόσωτο ξύλο που δεν υπόκειται στην απαγόρευση, οφείλει να τηρεί μητρώο του ξύλου αυτού και να αποδεικνύει, εάν του ζητηθεί, ότι το συγκεκριμένο επεξεργασμένο με κρεόσωτο ξύλο δεν προορίζεται για εφαρμογές που καλύπτονται από την απαγόρευση. Το μητρώο περιέχει τουλάχιστον:
- το ονοματεπώνυμο και τη διεύθυνση του κατασκευαστή ή του προμηθευτή από τον οποίο αγοράστηκε το επεξεργασμένο με κρεόσωτο ξύλο·
- την ημερομηνία παράδοσης του επεξεργασμένου με κρεόσωτο ξύλου από τον κατασκευαστή ή τον προμηθευτή·
- το πεδίο εφαρμογής για το επεξεργασμένο με κρεόσωτο ξύλο·
- το ονοματεπώνυμο και τη διεύθυνση του προσώπου στο οποίο διατέθηκε ή παραδόθηκε το επεξεργασμένο με κρεόσωτο ξύλο·
- την ημερομηνία παράδοσης του επεξεργασμένου με κρεόσωτο ξύλου·
- την ποσότητα επεξεργασμένου με κρεόσωτο ξύλου που παραλήφθηκε ή παραδόθηκε.
II. ΔΙΑΔΙΚΑΣΙΑ
(14) Η οδηγία 94/60/ΕΚ εκδόθηκε στις 20 Δεκεμβρίου 1994. Τα κράτη μέλη έπρεπε να θεσπίσουν τα απαραίτητα μέτρα για να συμμορφωθούν με την οδηγία το αργότερο ένα έτος μετά την έκδοσή της, δηλαδή ως τις 20 Δεκεμβρίου 1995 και να τα θέσουν σε εφαρμογή από τις 20 Ιουνίου 1996.
(15) Όπως προαναφέρθηκε, με την απόφασή της 1999/832/ΕΚ η Επιτροπή χορήγησε έγκριση στις Κάτω Χώρες να διατηρήσουν ισχύουσες εθνικές διατάξεις πιο περιοριστικές από την οδηγία 94/60/EΚ σχετικά με τη χρήση κρεοσώτου.
(16) Σε επιστολή της με ημερομηνία 23 Ιανουαρίου 2001, η μόνιμη ολλανδική αντιπροσωπεία κοινοποίησε στην Επιτροπή ότι οι Κάτω Χώρες, σύμφωνα με το άρθρο 95 παράγραφος 5 της συνθήκης ΕΚ, σκόπευαν να θεσπίσουν διατάξεις μεγαλύτερης εμβέλειας από εκείνες που προέβλεπε η οδηγία 94/60/ΕΚ σχετικά με το επεξεργασμένο με κρεόσωτο ξύλο. Οι Κάτω Χώρες θεωρούν απαραίτητη τη θέσπιση τέτοιων εθνικών μέτρων για την προστασία του περιβάλλοντος σε σχέση με ένα συγκεκριμένο πρόβλημα που ανέκυψε στις Κάτω Χώρες μετά την έκδοση της οδηγίας 94/60/EΚ.
(17) Σε επιστολή της με ημερομηνία 22 Φεβρουαρίου 2001, η Επιτροπή ενημέρωσε τις ολλανδικές αρχές ότι είχε παραλάβει την κοινοποίηση βάσει του άρθρου 95 παράγραφος 5, και ότι η εξάμηνη χρονική περίοδος για την εξέτασή της, σύμφωνα με το άρθρο 95 παράγραφος 6, άρχιζε στις 26 Ιανουαρίου 2001, δηλαδή την επόμενη ημέρα από την παραλαβή της κοινοποίησης.
(18) Σε επιστολή της με ημερομηνία 17 Απριλίου 2001, η Επιτροπή ενημέρωσε τα υπόλοιπα κράτη μέλη σχετικά με αίτημα των Κάτω Χωρών. Η Επιτροπή δημοσίευσε επίσης ανακοίνωση σχετικά με το εν λόγω αίτημα στην Επίσημη Εφημερίδα των Ευρωπαϊκών Κοινοτήτων(5) για να ενημερώσει τα υπόλοιπα ενδιαφερόμενα μέρη σχετικά με το σχέδιο εθνικών μέτρων που σκόπευαν να θεσπίσουν οι Κάτω Χώρες.
(19) Λαμβανομένων υπόψη του ότι η αιτιολόγηση της ολλανδικής κοινοποίησης φαινόταν, εκ πρώτης όψεως, να αποτελεί πολύπλοκο ζήτημα και της απουσίας κινδύνου για την ανθρώπινη υγεία, η Επιτροπή κάλεσε την επιστημονική επιτροπή για την τοξικότητα, την οικοτοξικότητα και το περιβάλλον (στο εξής αναφερόμενη ως ΕΕΤΟΠ) να γνωμοδοτήσει σχετικά με τα ζητήματα αυτά. Στις 12 Ιουνίου 2001, η ΕΕΤΟΠ(6) επιβεβαίωσε ότι η αιτιολόγηση του ολλανδικού αιτήματος είναι πράγματι πολύπλοκο ζήτημα και ότι δεν υπάρχει άμεσος κίνδυνος για την υγεία του ανθρώπου.
(20) Με βάση τη γνωμοδότηση της ΕΕΤΟΠ, η Επιτροπή εξέδωσε στις 13 Ιουλίου 2001 την απόφαση 2001/599/EΚ(7) σύμφωνα με το άρθρο 95 παράγραφος 6 τρίτη υποπαράγραφος, της συνθήκης, με την οποία παρέτεινε την εξάμηνη περίοδο που αναφέρεται στο άρθρο 95 παράγραφος 6 δεύτερη υποπαράγραφος κατά την οποία πρέπει να εκδοθεί απόφαση για την παράταση κατά ένα ακόμη εξάμηνο ώστε να αξιολογηθούν ενδελεχώς όλα τα στοιχεία που υποβλήθηκαν. Η απόφαση αυτή κοινοποιήθηκε στις Κάτω Χώρες στις 13 Ιουλίου 2001.
(21) Στη συνέχεια, η Επιτροπή κάλεσε την ΕΕΤΟΠ να γνωμοδοτήσει επί της ουσίας της αιτιολόγησης που έδωσαν οι Κάτω Χώρες. Ειδικότερα, η ΕΕΤΟΠ κλήθηκε να διατυπώσει γνώμη σχετικά με το εάν οι Κάτω Χώρες είχαν παράσχει νέα επιστημονικά στοιχεία που να αποδεικνύουν ότι η χρήση ξύλου επεξεργασμένου με κρεόσωτο σε επαφή με τα επιφανειακά ύδατα και με τα υπόγεια ύδατα εγκυμονεί κινδύνους για το περιβάλλον και, σε καταφατική περίπτωση, εάν οι κίνδυνοι αυτοί συντρέχουν μόνο στην περίπτωση των Κάτω Χωρών. Η ΕΕΤΟΠ εξέδωσε τη γνωμοδότησή της στις 30 Οκτωβρίου 2001(8).
(22) Όπως προαναφέρθηκε, οι διατάξεις της οδηγίας 76/769/ΕΟΚ σχετικά με το κρεόσωτο και με το επεξεργασμένο με κρεόσωτο ξύλο τροποποιήθηκαν από την οδηγία 2001/90/ΕΚ και θα αρχίσουν να εφαρμόζονται από τα κράτη μέλη στις 30 Ιουνίου 2003.
III. ΑΞΙΟΛΟΓΗΣΗ
1. ΕΞΕΤΑΣΗ ΤΗΣ ΔΥΝΑΤΟΤΗΤΑΣ ΑΠΟΔΟΧΗΣ
(23) Η κοινοποίηση που υποβλήθηκε από τις ολλανδικές αρχές στις 25 Ιανουαρίου 2001 αποσκοπεί να επιτύχει την έγκριση της θέσπισης εθνικών διατάξεων που δεν συμβιβάζονται με την οδηγία 94/60/ΕΚ, η οποία αποτελεί μέτρο εναρμόνισης που έχει θεσπιστεί βάσει του άρθρου 95 της συνθήκης.
(24) Το άρθρο 95 παράγραφος 5 της συνθήκης προβλέπει ότι εάν, μετά την εκ μέρους του Συμβουλίου ή της Επιτροπής θέσπιση μέτρου εναρμόνισης, ένα κράτος μέλος θεωρεί αναγκαία τη θέσπιση εθνικών διατάξεων επί τη βάσει νέων επιστημονικών στοιχείων σχετικών με την προστασία του περιβάλλοντος ή του χώρου εργασίας, για λόγους οι οποίοι συντρέχουν μόνο στην περίπτωσή του και οι οποίοι έχουν ανακύψει μετά τη θέσπιση του μέτρου εναρμόνισης, κοινοποιεί στην Επιτροπή τις προβλεπόμενες διατάξεις και τους λόγους που υπαγορεύουν τη θέσπισή τους.
(25) Από τη σύγκριση των διατάξεων της οδηγίας 94/60/ΕΚ και των διατάξεων που σκοπεύουν να θεσπίσουν οι Κάτω Χώρες προκύπτει ότι οι εθνικές διατάξεις είναι πιο περιοριστικές από εκείνες που περιλαμβάνονται στην οδηγία από ορισμένες πλευρές:
- η διάθεση στην αγορά και η χρήση ξύλου που έχει υποστεί επεξεργασία με κρεόσωτο για εφαρμογές που συνεπάγονται επαφή με (υπόγεια) ύδατα απαγορεύονται ανεξάρτητα από τη συγκέντρωση του B[a]P ή των υδατοδιαλυτών φαινολών στα προϊόντα με βάση το κρεόσωτο που χρησιμοποιήθηκαν για την επεξεργασία·
- παλιό ξύλο που έχει υποστεί επεξεργασία με κρεόσωτο υπόκειται στην ίδια απαγόρευση εάν απομακρυνθεί από τον υφιστάμενο τόπο εφαρμογής του.
(26) Πρέπει να σημειωθεί ότι η οδηγία 76/464/ΕΟΚ του Συμβουλίου, της 4ης Μαΐου 1976, περί ρυπάνσεως που προκαλείται από ορισμένες επικίνδυνες ουσίες που εκχέονται στο υδάτινο περιβάλλον της Κοινότητας(9) εφαρμόζεται στην τοποθέτηση επεξεργασμένου με κρεόσωτο ξύλου στα επιφανειακά ύδατα(10). Εντούτοις, η οδηγία αυτή αφορά τη χορήγηση προηγούμενης άδειας για όλες τις απορρίψεις μεταξύ άλλων στα εσωτερικά επιφανειακά ύδατα, στα χωρικά ύδατα και στα εσωτερικά παράκτια ύδατα, και δεν καλύπτει τη διάθεση στην αγορά ξύλου επεξεργασμένου με κρεόσωτο, ούτε προβλέπει τη γενική απαγόρευση της χρήσης ξύλου επεξεργασμένου με κρεόσωτο σε επαφή με επιφανειακά ύδατα. Ως εκ τούτου, εθνικό μέτρο με σκοπό την πλήρη απαγόρευση της διάθεσης στην αγορά και της χρήσης ξύλου επεξεργασμένου με κρεόσωτο για εφαρμογές που συνεπάγονται επαφή με επιφανειακά ύδατα θα είχε μεγαλύτερη εμβέλεια από τα μέτρα που προβλέπονται στην οδηγία 76/464/ΕΚ και δεν θα συμβιβαζόταν με την οδηγία 94/60/EΚ.
(27) Επιπλέον, η οδηγία 80/68/EΟΚ του Συμβουλίου, της 17ης Σεπτεμβρίου 1979, περί προστασίας των υπόγειων υδάτων από τη ρύπανση που προέρχεται από ορισμένες επικίνδυνες ουσίες(11) καλύπτει την τοποθέτηση ξύλου επεξεργασμένου με κρεόσωτο σε άμεση επαφή με υπόγεια ύδατα εάν οι αποπλυμένοι από επεξεργασμένα ξύλα πολυκυκλικοί αρωματικοί υδρογονάνθρακες (στο εξής αναφερόμενοι ως PAH) απαντούν σε ανησυχητικές ποσότητες ή συγκεντρώσεις. Στις περιπτώσεις αυτές, η χρήση ξύλου που έχει υποστεί επεξεργασία με κρεόσωτο σε επαφή με υπόγεια ύδατα απαγορεύεται δυνάμει της οδηγίας αυτής. Εντούτοις, η οδηγία αυτή δεν προβλέπει την πλήρη απαγόρευση της χρήσης ξύλου επεξεργασμένου με κρεόσωτο σε επαφή με υπόγεια ύδατα ούτε καλύπτει τη διάθεση στην αγορά ξύλου επεξεργασμένου με κρεόσωτο. Ως εκ τούτου, εθνικό μέτρο με σκοπό την απαγόρευση της διάθεσης στην αγορά και της χρήσης ξύλου επεξεργασμένου με κρεόσωτο για εφαρμογές που συνεπάγονται επαφή με υπόγεια ύδατα θα είχε μεγαλύτερη εμβέλεια από τα μέτρα που προβλέπονται στην οδηγία 80/68/EΟΚ και δεν θα συμβιβαζόταν με την οδηγία 94/60/ΕΚ.
(28) Σύμφωνα με τις απαιτήσεις των διατάξεων του άρθρου 95 παράγραφος 5 της συνθήκης, οι Κάτω Χώρες κοινοποίησαν στην Επιτροπή το κείμενο των διατάξεων μεγαλύτερης εμβέλειας από εκείνα που προβλέπει η οδηγία 94/60/ΕΚ τις οποίες σκοπεύουν να θεσπίσουν, συνοδεύοντας το αίτημά τους με μια έκθεση στην οποία παρατίθενται οι λόγοι που υπαγορεύουν, κατά τη γνώμη τους, τη θέσπιση των εν λόγω διατάξεων.
(29) Η κοινοποίηση που υπέβαλαν οι Κάτω Χώρες για να επιτύχουν την έγκριση της θέσπισης εθνικών διατάξεων κατά παρέκκλιση των διατάξεων της οδηγίας 94/60/ΕΚ κρίνεται επομένως αποδεκτή βάσει του άρθρου 95 παράγραφος 5 της συνθήκης ΕΚ.
2. ΑΞΙΟΛΟΓΗΣΗ ΠΛΕΟΝΕΚΤΗΜΑΤΩΝ
(30) Σύμφωνα με το άρθρο 95 της συνθήκης, η Επιτροπή οφείλει να διασφαλίσει ότι πληρούνται όλες οι προϋποθέσεις που παρέχουν τη δυνατότητα σε ένα κράτος μέλος να εκμεταλλευτεί τις δυνατότητες παρέκκλισης που προβλέπονται από το εν λόγω άρθρο.
(31) Η Επιτροπή οφείλει επομένως να εκτιμήσει εάν οι προϋποθέσεις που προβλέπονται από το άρθρο 95 παράγραφος 5 της συνθήκης πληρούνται. Σύμφωνα με το εν λόγω άρθρο, όταν ένα κράτος μέλος θεωρεί απαραίτητη τη θέσπιση εθνικών διατάξεων κατά παρέκκλιση από ένα μέτρο εναρμόνισης, το αίτημά του πρέπει να βασίζεται σε:
α) νέα επιστημονικά στοιχεία σχετικά με την προστασία του περιβάλλοντος ή του χώρου εργασίας·
β) λόγους οι οποίοι συντρέχουν μόνο στην περίπτωσή του και οι οποίοι έχουν ανακύψει μετά τη θέσπιση του μέτρου εναρμόνισης.
(32) Επιπλέον, σύμφωνα με το άρθρο 95 παράγραφος 6 της συνθήκης, στις περιπτώσεις που η Επιτροπή κρίνει αιτιολογημένη τη θέσπιση τέτοιων εθνικών διατάξεων, οφείλει να εξακριβώσει εάν οι εν λόγω εθνικές διατάξεις αποτελούν ή όχι μέσο αυθαίρετων διακρίσεων ή συγκεκαλυμμένο περιορισμό του εμπορίου μεταξύ των κρατών μελών και εάν συνιστούν ή όχι εμπόδιο στη λειτουργία της εσωτερικής αγοράς.
2.1. ΚΡΕΟΣΩΤΟ - ΓΕΝΙΚΕΣ ΠΛΗΡΟΦΟΡΙΕΣ
(33) Το κρεόσωτο είναι ένα πολύπλοκο μείγμα από περισσότερες από 200 χημικές ενώσεις, με προεξάρχουσες τους αρωματικούς υδρογονάνθρακες, καθώς και φαινολικές και αρωματικές αζωτούχες και θειούχες ενώσεις. Είναι ένα μεσαίας κλίμακας απόσταγμα λιθανθρακόπισσας (σημείο ζέσεως περίπου 200-400 oC).
(34) Το κρεόσωτο μπορεί να περιέχει πάνω από 30 διαφορετικούς πολυκυκλικούς αρωματικούς υδρογονάνθρακες (PAH) με πιθανή συνολική περιεκτικότητα σε PAH της τάξεως του 85 %. Οι σημαντικότεροι από αυτούς είναι:
- ακεναφθένιο·
- ναφθαλίνιο·
- φαινανθρένιο·
- ανθρακένιο·
- φλουορένιο·
- φλουορανθένιο·
- χρυσένιο·
- τριφαινυλένιο·
- βενζο[a]ανθρακένιο·
- βενζο[b]φλουορανθένιο·
- βενζο[k]φλουορανθένιο·
- βενζο[a]πυρένιο.
(35) Το βενζο[a]πυρένιο (B[a]P) είναι ένας από τους ενδελεχέστερα διερευνημένους PAH, η δε περιεκτικότητα σε B[a]P χρησιμοποιείται ως δείκτης ή ως ουσία επισήμανσης για σκοπούς ταξινόμησης χωρίς να αντιπροσωπεύει από μόνη της τη συνολική περιεκτικότητα του κρεοσώτου σε PAH. Ανάλογα με τον τύπο του υπόψη κρεοσώτου, η συγκέντρωση του B[a]P μπορεί να ποικίλλει μεταξύ 0,003 και 0,3 % κατά βάρος (30 έως 3000 ppm). Με εξεζητημένη απόσταξη της λιθανθρακόπισσας και επιλογή των κλασμάτων μπορεί να επιτευχθούν χαμηλότερες συγκεντρώσεις B[a]P ή φαινολικών ενώσεων. Το δυτικοευρωπαϊκό ινστιτούτο συντήρησης ξύλου έχει εκπονήσει διάφορα βιομηχανικά πρότυπα, που χαρακτηρίζονται κυρίως από διαφορετικές περιεκτικότητες σε ειδικά αποστακτικά κλάσματα και, το σπουδαιότερο στα πλαίσια αυτά, από διαφορετικές περιεκτικότητες σε B[a]P. Οι οριακές τιμές στα πρότυπα ταξινόμησης είναι 500 ppm και 50 ppm.
(36) Εφόσον απαιτείται για χρηστικούς ή περιβαλλοντικούς σκοπούς, μπορούν να γίνουν τροποποιήσεις τόσο στις φυσικές όσο και στις χημικές ιδιότητες του κρεοσώτου. Είναι δυνατόν να παρασκευαστεί προϊόν χαμηλότερου ιξώδους, που μπορεί να επιστρωθεί καλύτερα με πινέλο, προσθέτοντας συστατικά με χαμηλότερο σημείο ζέσεως, προϊόν που ενίοτε αποκαλείται carbolineum. Στην οδηγία 94/60/ΕΚ δεν γίνεται διάκριση: καλύπτει και αντιμετωπίζει με τον ίδιο τρόπο μια ολόκληρη σειρά διαφόρων αποσταγμάτων λιθανθρακόπισσας, που χαρακτηρίζονται όλα με τις ονομασίες τους και τους αριθμούς τους Einecs και CAS.
(37) Το κρεόσωτο χρησιμοποιείται κυρίως και σχεδόν αποκλειστικά ως μέσο συντήρησης του ξύλου. Οι σημαντικότερες εφαρμογές του συνίστανται σε βιομηχανικές και επαγγελματικές εφαρμογές μεγάλης κλίμακας: τραβέρσες σιδηροδρομικών γραμμών, στύλοι μεταφοράς ηλεκτρικού ρεύματος, υδραυλική μηχανική (προστασία ακτών), περιφράξεις, πάσσαλοι για τη γεωργία και οπωροκαλλιέργεια. Το κρεόσωτο και διάφορα παρόμοια προϊόντα χρησιμοποιούνται επίσης και από μεμονωμένους καταναλωτές για σκοπούς συντήρησης ξύλου.
(38) Οι σπουδαιότερες ιδιότητες του κρεοσώτου είναι:
- ισχυρή μυκητοκτόνος δράση·
- ισχυρή εντομοκτόνος δράση·
- μακρά διάρκεια ζωής·
- αντοχή στην απόπλυση και στις καιρικές συνθήκες.
(39) Μια πολύ μικρή ποσότητα κρεοσώτου χρησιμοποιείται σε φαρμακευτικά προϊόντα για τη θεραπεία ορισμένων δερματικών ασθενειών, π.χ. ψωρίαση.
Οικοτοξικολογικές επιπτώσεις
(40) Υπάρχουν αρκετές χώρες στις οποίες έχει αναφερθεί περιβαλλοντική ρύπανση από κρεόσωτο και όπου συχνά πηγή της ρύπανσης είναι διάφορες παλιές εγκαταστάσεις επεξεργασίας ξύλων. Πράγματι, οι περισσότερες πληροφορίες για τις επιπτώσεις του κρεοσώτου στο περιβάλλον έχουν ληφθεί από βιομηχανικές εκχύσεις κρεοσώτου και από ρυπάνσεις που προκλήθηκαν από εγκαταλελειμμένα εργοστάσια κρεοσώτου. Η περιβαλλοντική ρύπανση ανιχνεύθηκε με ανάλυση επιλεγμένων ενώσεων PAH, κυρίως B[a]P.
(41) Το κρεόσωτο είναι τοξικό για ορισμένους οργανισμούς του εδάφους και λίαν τοξικό για τους υδρόβιους οργανισμούς (με τιμές 96h LC-50 συχνά κάτω του 1 mg/l). Πολλά από τα συστατικά του είναι βιοσυσσωρεύσιμα.
(42) Τα κύρια χαρακτηριστικά των PAH στο περιβάλλον είναι τα εξής:
- οι PAH ενώνονται ισχυρά με την οργανική ύλη του εδάφους·
- ο ρυθμός αποικοδόμησης των PAH στο έδαφος και σε άλλα σημεία του περιβάλλοντος είναι συνήθως βραδύς. Τα υπολείμματα κρεοσώτου μπορεί να παραμείνουν για πολλά χρόνια στο περιβάλλον ( &gt; 20-30 χρόνια)·
- οι κύριες διεργασίες διάσπασης είναι η φωτοαποικοδόμηση (δηλαδή με την επίδραση της ηλιακής ακτινοβολίας) και η μικροβιακή αποικοδόμηση (δηλαδή με την επίδραση ορισμένων βακτηρίων). Μικροβιακή αποικοδόμηση μπορεί να γίνει τόσο υπό αερόβιες όσο και υπό αναερόβιες συνθήκες. PAH με τέσσερις ή περισσότερους δακτυλίους μπορεί να είναι ασθενώς αποικοδομήσιμοι·
- PAH που φθάνουν στις υδάτινες οδούς μεταφέρονται ταχέως στην ιλύ·
- στις υδάτινες οδούς, οι περισσότεροι από τους χαμηλού μοριακού βάρους PAH απομακρύνονται κυρίως με μικροβιακή αποικοδόμηση ενώ οι υψηλότερου μοριακού βάρους ενώσεις με φωτοξείδωση και καθίζηση. Η μικροβιακή αποικοδόμηση των πιο υδατοδιαλυτών PAH γίνεται υπό αερόβιες και αναερόβιες συνθήκες. Έχει αποδειχθεί ότι οι PAH βιοσυσσωρεύονται σε διάφορα υδρόβια είδη.
(43) Εκπομπές PAH στον αέρα, το νερό και το έδαφος μπορούν να εμφανιστούν κατά τη διάρκεια της διαδικασίας διαπότισης και αποθήκευσης στους χώρους διαπότισης, καθώς και κατά τη διάρκεια της χρήσης επεξεργασμένων ξύλων. Εντούτοις, οι PAH που ανευρίσκονται στα διάφορα περιβάλλοντα προέρχονται από ποικίλες πηγές (π.χ. από τις διάφορες καύσεις, την κυκλοφορία κ.λπ.) και είναι συχνά δύσκολο να αποδοθεί η ύπαρξή τους σε κάποια συγκεκριμένη πηγή όπως π.χ. σε ξύλα επεξεργασμένα με κρεόσωτο.
(44) Μελέτη(12) που διενεργήθηκε στη Σουηδία έδειξε ότι μετά 40 χρόνια στο έδαφος, στύλοι διαποτισμένοι με κρεόσωτο είχαν χάσει μέρος των ουσιών που περιέχονται στο κρεόσωτο, ιδιαίτερα εκείνες με χαμηλά σημεία ζέσεως (&lt; 270 oC). Το μεγαλύτερο μέρος είχε χάσει το τμήμα των στύλων που ήταν πάνω από το έδαφος. Η κινητικότητα όμως των αποπλυμένων ουσιών ήταν πολύ χαμηλή καθώς αυτές μπορούσαν να ανιχνευθούν μόνο στο έδαφος γύρω από τους στύλους. Το γεγονός αυτό συνάδει με την παρατήρηση ότι η κινητικότητα των PAH στο έδαφος είναι εξαιρετικά χαμηλή λόγω της ισχυρής τους απορρόφησης στην οργανική ύλη του εδάφους.
(45) Η παρουσία υψηλών επιπέδων PAH στα υδάτινα περιβάλλοντα αποδίδεται συχνά στην παρουσία ξύλων επεξεργασμένων με κρεόσωτο. Η μετανάστευση συστατικών του κρεοσώτου από τα επεξεργασμένα ξύλα στο νερό είναι μεγαλύτερη στο γλυκό νερό απ' ό,τι στο θαλασσινό νερό, πράγμα που έχει αποδειχθεί σε πολλές μελέτες. Η μετανάστευση φαίνεται να είναι πιο περιορισμένη στο θαλασσινό νερό. Σε μια μελέτη, έπειτα από δέκα χρόνια στη θάλασσα, ναυτικές κατασκευές με πασσάλους διατηρούσαν το 93 % της αρχικής συστάσεως σε ενώσεις κρεοσώτου(13). Τεκμηριωμένα στοιχεία για προϊόντα τη ρύπανση της ιλύος του βυθού από κρεόσωτο αποπλυμένο από προστατευτικά αναχώματα υπάρχουν τόσο για τις Κάτω Χώρες(14) όσο και σε μελέτες σχετικές με τη ρύπανση που προέρχεται από παλιές εγκαταστάσεις διαπότισης.
(46) Όσον αφορά την έκθεση του ανθρώπου, τα σημερινά στοιχεία μετρήσεων για τη ρύπανση του περιβάλλοντος από PAH που προέρχονται από κρεόσωτο είναι ελαχιστότατα.
2.2. Η ΘΕΣΗ ΤΩΝ ΚΑΤΩ ΧΩΡΩΝ
(47) Παρέχεται περιγραφή όλων των σχετικών επιχειρημάτων στα οποία στηρίζεται το κοινοποιηθέν σχέδιο διατάξεων.
(48) Οι Κάτω Χώρες είναι της άποψης ότι νέα επιστημονικά ευρήματα σχετικά με την προστασία του περιβάλλοντος σε σχέση με ένα πρόβλημα που ανέκυψε στις Κάτω Χώρες μετά την έκδοση της οδηγίας 94/60/ΕΚ αιτιολογούν τη θέσπιση των διατάξεων που κοινοποιήθηκαν.
(49) Μνεία για ορισμένα από τα νέα αυτά επιστημονικά ευρήματα γίνεται στις αποφάσεις 1999/832/EΚ(15), 1999/833/EΚ(16), 1999/834/EΚ(17), 1999/835/EΚ(18) της Επιτροπής σχετικά με εθνικές διατάξεις που κοινοποιήθηκαν, αντίστοιχα, από το Βασίλειο των Κάτω Χωρών, την Ομοσπονδιακή Δημοκρατία της Γερμανίας, το Βασίλειο της Σουηδίας και το Βασίλειο της Δανίας, όσον αφορά περιορισμούς στη διάθεση στο εμπόριο και στη χρήση κρεοσώτου. Επιπλέον, οι Κάτω Χώρες αναφέρονται σε μια μελέτη που ολοκληρώθηκε πρόσφατα(19) στη χώρα τους (στο εξής αναφερόμενη ως μελέτη RIVM) με θέμα τους περιβαλλοντικούς κινδύνους που απορρέουν από τη χρήση ξύλου επεξεργασμένου με κρεόσωτο σε επαφή με τα ύδατα και το έδαφος, στην οποία παρέχονται περισσότερες πληροφορίες από την άποψη αυτή.
(50) Στις παραπάνω αποφάσεις, η Επιτροπή επεσήμανε ορισμένους δυνητικούς κινδύνους για τα υδάτινα περιβάλλοντα που απορρέουν από την απόπλυση PAH από το επεξεργασμένο με κρεόσωτο ξύλο σε επαφή με τα ύδατα. Έγινε επίσης μνεία για μια ολλανδική μελέτη(20) που δημοσιεύθηκε το 1995 και για τη μεταγενέστερη κριτική ανασκόπησή της που πραγματοποιήθηκε από ένα σύμβουλο εντεταλμένο από την Επιτροπή(21), οι οποίες δείχνουν ότι η απόπλυση ενώσεων κρεοσώτου από προστατευτικά αναχώματα έχει προκαλέσει τη ρύπανση των υδατικών ιζημάτων στις Κάτω Χώρες.
(51) Στην απόφαση 1999/832/ΕΚ, η Επιτροπή βασιζόμενη στα πορίσματα αυτά ολοκληρώνει την αξιολόγησή της αναγνωρίζοντας ότι "Οι ολλανδικές αρχές απέδειξαν ότι η γεωγραφική θέση της Ολλανδίας, που αναφύει την ανάγκη εκτεταμένης προστασίας των οχθών των υδάτινων οδών, οδηγεί στη μέγιστη κατανάλωση ξύλων επεξεργασμένων με κρεόσωτο ανά επιφάνεια στην Ευρωπαϊκή Ένωση. Η απόπλυση των συστατικών του κρεοσώτου στις υδάτινες οδούς προκαλεί τη ρύπανση του μεγαλύτερου μέρους των ιζημάτων με PAH πέραν των αποδεκτών ορίων. Συνεπώς, είναι δικαιολογημένη η λήψη μέτρων με στόχο την ουσιαστική μείωση της απόπλυσης των ενώσεων αυτών στο υδατικό περιβάλλον"(22).
(52) Η πρόσφατη μελέτη RIVM περιλαμβάνει μια εκτίμηση των κινδύνων που ανακύπτουν από τη χρήση κρεοσώτου ως συντηρητικού του ξύλου στο ολλανδικό περιβάλλον. Παρουσιάζει στοιχεία για διάφορα συστατικά του κρεοσώτου, δηλαδή για έξι PAH. Στην οδηγία 94/60/EΚ, το B[a]P θεωρείται αντιπροσωπευτικό των PAH στο κρεόσωτο. Η μελέτη RIVM δείχνει ωστόσο ότι διατίθενται περισσότερα στοιχεία για άλλους PAH στο περιβάλλον.
(53) Η εκτίμηση των κινδύνων βασίστηκε στα περιβαλλοντικά πρότυπα ποιότητας που καθορίζονται στην "Τέταρτη ανακοίνωση για τη διαχείριση των υδάτων" [Vierde Nota Waterhuishouding] του 1997 και στο έγγραφο με τίτλο "Ουσίες και πρότυπα" [Stoffen en Normen] που δημοσιεύθηκε το 1999 από το Υπουργείο Στέγης, Χωροταξίας και Περιβάλλοντος. Το "μέγιστο αποδεκτό επίπεδο κινδύνου" [Maximaal Toelaatbaar Risiconiveau - MTR] είναι το ελάχιστο πρότυπο ποιότητας στο οποίο πρέπει να ανταποκρίνονται τα επιφανειακά ύδατα, τα ιζήματα και το έδαφος.
(54) Για να εκτιμηθεί ενδεχόμενη υπέρβαση των επιπέδων που καθορίζονται στα περιβαλλοντικά πρότυπα ποιότητας, η συγκέντρωση των PAH προσδιορίστηκε για το καθένα από αυτά επί τη βάσει υπολογιστικών μοντέλων και δεδομένων παρακολούθησης.
(55) Τα πορίσματα της εκτίμησης των κινδύνων αντίστοιχα για τα επιφανειακά ύδατα, τα ιζήματα και το έδαφος παρατίθενται κατωτέρω.
Επιφανειακά ύδατα
(56) Οι υπολογισμοί με χρήση μοντέλου που διενεργήθηκαν στο πλαίσιο της μελέτης έδειξαν ότι οι περισσότεροι επιλεγμένοι PAH παρουσιάζουν συγκέντρωση πολλές φορές υψηλότερη από το MTR εάν χρησιμοποιηθεί επεξεργασμένο με κρεόσωτο ξύλο για την προστασία των οχθών. Υπολογίστηκαν επίπεδα 18 έως περίπου 500 φορές υψηλότερα από το προϊόντα MTRκατά τις τρεις έως πέντε πρώτες ημέρες χρήσης. Αυτοί οι υπολογισμοί με χρήση μοντέλου επιβεβαιώθηκαν από τις συγκεντρώσεις που μετρήθηκαν στο άμεσο περιβάλλον των πρόσφατα τοποθετημένων προστατευτικών αναχωμάτων, οι οποίες ήταν 10 έως πολλές χιλιάδες φορές υψηλότερες από το MTR.
(57) Από τα αποτελέσματα των δειγματοληψιών που πραγματοποιήθηκαν σε διάφορες αποστάσεις από τα επεξεργασμένα με κρεόσωτο προστατευτικά αναχώματα προέκυψαν ισχυρές ενδείξεις ότι το επεξεργασμένο με κρεόσωτο ξύλο προκαλεί πράγματι αύξηση των συγκεντρώσεων PAH. Ως εκ τούτου εξήχθη το συμπέρασμα ότι η χρήση ξύλου επεξεργασμένου με κρεόσωτο στα προστατευτικά αναχώματα συνιστά απειλή για την ποιότητα των επιφανειακών υδάτων σε τοπική κλίμακα.
(58) Πραγματοποιήθηκαν υπολογισμοί με χρήση μοντέλου, με βάση το μήκος των αναχωμάτων σε χιλιόμετρα και το ποσοστό του μήκους που προστατεύεται με ξύλο επεξεργασμένο με κρεόσωτο σε μια δεδομένη ζώνη διαχείρισης των υδάτων, για να υπολογιστεί η ποσότητα PAH που θα ελευθερωνόταν ετησίως. Διαπιστώθηκε ότι, λαμβανομένου υπόψη του σημερινού μήκους των προστατευτικών αναχωμάτων με κρεόσωτο στην υπό εξέταση ζώνη διαχείρισης, θα σημειωνόταν σημαντική υπέρβαση του MTR για το φλουορανθένιο. Δεδομένου ότι διαπιστώθηκε υπέρβαση και άλλων MTR όχι μόνο σε μία ζώνη διαχείρισης των υδάτων, αλλά και σε διάφορες άλλες περιοχές της χώρας, όπως στο δυτικό μέρος της επαρχίας του Overijssel και στην επαρχία της Zuid-Holland, εξήχθη το συμπέρασμα ότι πρόκειται για πρόβλημα εθνικής κλίμακας.
Ιζήματα
(59) Οι υπολογισμοί με χρήση μοντέλου έδειξαν ότι οι περισσότεροι επιλεγμένοι PAH παρουσίαζαν συγκέντρωση 5 έως 95 φορές υψηλότερη από το MTR. Οι εν λόγω υπολογισμοί επαληθεύθηκαν σε γενικές γραμμές από τις συγκεντρώσεις που μετρήθηκαν στο άμεσο περιβάλλον των πρόσφατα τοποθετημένων προστατευτικών αναχωμάτων, οι οποίες ήταν 3 φορές κατά το μέγιστο υψηλότερες από τα πρότυπα.
(60) Από τα αποτελέσματα των δειγματοληψιών που πραγματοποιήθηκαν σε διάφορες αποστάσεις από τα επεξεργασμένα με κρεόσωτο προστατευτικά αναχώματα προκύπτουν ισχυρές ενδείξεις ότι το επεξεργασμένο με κρεόσωτο ξύλο προκαλεί πράγματι αύξηση των συγκεντρώσεων PAH. Ως εκ τούτου, μπορεί να συναχθεί ότι η χρήση ξύλου επεξεργασμένου με κρεόσωτο στα προστατευτικά αναχώματα συνιστά απειλή για την ποιότητα των ιζημάτων σε τοπική κλίμακα.
(61) Πραγματοποιήθηκαν υπολογισμοί με χρήση μοντέλου, με βάση το μήκος των αναχωμάτων σε χιλιόμετρα και το ποσοστό του μήκους που προστατεύεται με ξύλο επεξεργασμένο με κρεόσωτο σε μια δεδομένη ζώνη διαχείρισης των υδάτων, για να υπολογιστεί η ποσότητα PAH που θα ελευθερωνόταν ετησίως. Διαπιστώθηκε ότι, λαμβανομένου υπόψη του σημερινού μήκους των προστατευτικών αναχωμάτων με κρεόσωτο στην υπό εξέταση ζώνη διαχείρισης, θα σημειωνόταν σημαντική υπέρβαση του MTR για το φαινανθρένιο.
(62) Δεδομένου ότι η υπέρβαση του εν λόγω MTR καθώς και άλλων MTR δεν διαπιστώθηκε σε μία μόνο ζώνη διαχείρισης των υδάτων, αλλά και σε διάφορες άλλες περιοχές της χώρας, όπως στο δυτικό μέρος της επαρχίας του Overijssel και στην επαρχία της Zuid-Holland, εξήχθη το συμπέρασμα ότι πρόκειται για πρόβλημα εθνικής κλίμακας.
Έδαφος και υπόγεια ύδατα
(63) Οι υπολογισμοί με χρήση μοντέλου για το έδαφος και τα υπόγεια ύδατα έδειξαν υπέρβαση των MTRγια τρεις από τους έξι PAH, κατά 47 φορές το πολύ. Από τις ελάχιστες διαθέσιμες μετρήσεις προκύπτει ότι λαμβάνει πράγματι χώρα απόπλυση του κρεοσώτου από το επεξεργασμένο ξύλο και ότι καταγράφεται υπέρβαση των MTR για το έδαφος, ιδίως στην περίπτωση του εδάφους που γειτνιάζει άμεσα με το επεξεργασμένο ξύλο.
(64) Το μοντέλο προέβλεπε υπέρβαση του προτύπου 0,1 μg/l για τα υπόγεια ύδατα στο άμεσο περιβάλλον του ξύλου κατά τη φάση κορεσμού, αλλά δεν υπάρχουν διαθέσιμα στοιχεία μετρήσεων που να επαληθεύουν ή να αναιρούν την πρόβλεψη αυτή. Η διείσδυση μολυσμένων επιφανειακών υδάτων στα υπόγεια ύδατα (χαμηλού βάθους) είναι πιθανή. Σε τέτοια περίπτωση, το έδαφος (ιζήματα) μπορεί ακόμη και να ενεργήσει ως φίλτρο. Δεν διατίθενται στοιχεία μετρήσεων για την επαλήθευση των υποθέσεων αυτών.
(65) Οι Κάτω Χώρες τονίζουν ότι τα αποτελέσματα της μελέτης RIVM πρέπει να εξεταστούν υπό το πρίσμα της ιδιαίτερης κατάστασης που επικρατεί στη χώρα τους, όπως έχει αναγνωριστεί από την Επιτροπή στην απόφασή της 1999/832/EΚ. Συνεπώς, οι περιβαλλοντικές ανησυχίες που εντοπίστηκαν παραπάνω υποδεικνύουν την ύπαρξη ενός ιδιάζοντος προβλήματος στις Κάτω Χώρες λόγω της ιδιαίτερης γεωγραφικής τους θέσης και της εκτεταμένης χρήσης ξύλου επεξεργασμένου με κρεόσωτο στο υδάτινο περιβάλλον σε σύγκριση με άλλα κράτη μέλη.
(66) Τέλος, οι Κάτω Χώρες παρατηρούν ότι το ιδιάζον αυτό πρόβλημα ανέκυψε μετά την έκδοση της οδηγίας. Πράγματι, η κατάσταση έκθεσης καθώς και οι απορρέοντες από αυτή κίνδυνοι δεν ήταν γνωστοί την εποχή της έκδοσης της οδηγίας 94/60/EΚ.
2.3. ΑΞΙΟΛΟΓΗΣΗ ΤΗΣ ΘΕΣΗΣ ΤΩΝ ΚΑΤΩ ΧΩΡΩΝ
2.3.1. Το βάρος της απόδειξης
(67) Πρέπει να σημειωθεί ότι, έχοντας υπόψη το χρονικό πλαίσιο που ορίζει το άρθρο 95 παράγραφος, της συνθήκης, η Επιτροπή, όταν εξετάζει εάν το σχέδιο εθνικών μέτρων που κοινοποιείται δυνάμει του άρθρου 95 παράγραφος 5, είναι αιτιολογημένο, πρέπει να βασίζεται στους "λόγους" που προβάλλει το κράτος μέλος. Αυτό σημαίνει ότι, βάσει της συνθήκης, την ευθύνη της απόδειξης ότι τα μέτρα αυτά είναι αιτιολογημένα έχει το αιτούν κράτος μέλος. Δεδομένου του διαδικαστικού πλαισίου που θεσπίζει το άρθρο 95, ιδίως δε της αυστηρής προθεσμίας για την έκδοση απόφασης, η Επιτροπή πρέπει κανονικά να περιοριστεί στην εξέταση της σπουδαιότητας των στοιχείων που υποβάλλονται από το αιτούν κράτος μέλος, χωρίς να πρέπει η ίδια να αναζητήσει πιθανούς λόγους.
2.3.2. Νέα επιστημονικά στοιχεία σχετικά με την προστασία του περιβάλλοντος ή του χώρου εργασίας
(68) Για να τεκμηριώσουν το αίτημά τους οι Κάτω Χώρες υπέβαλαν μεγάλο αριθμό εγγράφων. Έγινε επίσης μνεία για ορισμένες μελέτες που παρασχέθηκαν στο πλαίσιο του προηγούμενου αιτήματος το οποίο υποβλήθηκε στην Επιτροπή σύμφωνα με το άρθρο 95 παράγραφος 4 της συνθήκης [που οδήγησε στην απόφαση 1999/832/EΚ της Επιτροπής(23)].
(69) Η ολλανδική μελέτη που υποβλήθηκε στο πλαίσιο του προηγούμενου αιτήματος για παρέκκλιση(24) και η μεταγενέστερη κριτική ανασκόπησή της(25) έχουν ήδη αποδείξει ότι η απόπλυση των PAH από το επεξεργασμένο με κρεόσωτο ξύλο που χρησιμοποιείται εκτεταμένα για την προστασία των οχθών των υδάτινων οδών στις Κάτω Χώρες συνεπάγεται απαράδεκτους κινδύνους για ένα συγκεκριμένο υδάτινο τμήμα, δηλαδή τη σοβαρή μόλυνση των ιζημάτων.
(70) Όπως προαναφέρθηκε, όλα τα νέα έγγραφα που παρασχέθηκαν από τις Κάτω Χώρες υποβλήθηκαν στην ΕΕΤΟΠ για αξιολόγηση. Η εξέταση από την ΕΕΤΟΠ εστιάζεται κυρίως στην εκτίμηση του περιβαλλοντικού κινδύνου που διενεργήθηκε από τις ολλανδικές αρχές, όπως τεκμηριώνεται από τη μελέτη RIVM.
(71) Κατά την εξέταση των υποβληθέντων επιστημονικών εγγράφων, η ΕΕΤΟΠ σημειώνει ότι η ολλανδική μεθοδολογία διαφέρει από εκείνη που ακολουθείται συνήθως για τη διενέργεια εκτιμήσεων των κινδύνων: πράγματι χρησιμοποιήθηκε ο λόγος PEC/L(E)C50 (Προβλεπόμενη συγκέντρωση με επιπτώσεις/Συγκέντρωση με τις μικρότερες επιπτώσεις) αντί για το συνήθη λόγο PEC/PNEC (Προβλεπόμενη συγκέντρωση με επιπτώσεις/Προβλεπόμενη συγκέντρωση χωρίς επιπτώσεις). Εντούτοις, παρατηρείται ότι η μεθοδολογία αυτή μεταφέρθηκε στην τυποποιημένη προσέγγιση και ότι οι υπολογιζόμενοι δείκτες κινδύνου είναι σύμφωνοι με την τυποποιημένη κοινοτική μεθοδολογία. Η ΕΕΤΟΠ είναι επομένως της γνώμης ότι η μεθοδολογία των περιβαλλοντικών προτύπων που ακολουθήθηκε και οι υποθέσεις στις οποίες στηρίχθηκε η εκτίμηση των περιβαλλοντικών κινδύνων είναι κατάλληλες και συνάδουν με την τυποποιημένη κοινοτική μεθοδολογία.
(72) Η ΕΕΤΟΠ διαπιστώνει ότι η ολλανδική εκτίμηση των κινδύνων σχετικά με το "πρότυπο κρεόσωτο" (συγκέντρωση B[a]P μεταξύ 50 ppm και κάτω των 500 ppm) για τα επιφανειακά ύδατα και τα ιζήματα κατέληξε σε σημαντική υπέρβαση των PNEC για συγκεκριμένους PAH. Εκτιμήθηκε επίσης ότι ήταν πιθανή η αλληλεπίδραση μεταξύ των PAH. Δεδομένου ότι το γεγονός αυτό δεν λήφθηκε υπόψη από τις ολλανδικές αρχές, η ΕΕΤΟΠ παρατηρεί ότι οι εκτιμώμενοι κίνδυνοι ενδέχεται να είναι ακόμη και μεγαλύτεροι από εκείνους που αναφέρθηκαν. Η ΕΕΤΟΠ είναι επομένως της γνώμης ότι για το "πρότυπο κρεόσωτο" συντρέχουν λόγοι ανησυχίας όσον αφορά τις περιβαλλοντικές επιπτώσεις.
(73) Όσον αφορά το "τροποποιημένο κρεόσωτο" (με μειωμένη συγκέντρωση B[a]P κάτω των 50 ppm), η ΕΕΤΟΠ σημειώνει ότι τα επίπεδα ανθρακενίου και φλουορανθενίου (άλλες ουσίες που απαντούν στο κρεόσωτο, οι οποίες δεν χρησιμοποιούνται όμως ως ουσία επισήμανσης) δεν μειώνονται σημαντικά σε σχέση με το κρεόσωτο που δεν έχει υποστεί επεξεργασία. Δεδομένου ότι οι δείκτες κινδύνου (PEC/PNEC) για τους δύο αυτούς PAH στο "πρότυπο κρεόσωτο" είναι σαφώς άνω του 1, η ΕΕΤΟΠ δεν πιστεύει ότι επαρκούν έλεγχοι που βασίζονται αποκλειστικά στην οριακή τιμή B[a]P.
(74) Επί τη βάσει αυτή, η ΕΕΤΟΠ θεωρεί ότι οι Κάτω Χώρες έχουν αποδείξει την ύπαρξη σοβαρού λόγου ανησυχίας όσον αφορά τις περιβαλλοντικές επιπτώσεις στα τμήματα των υδάτων, των ιζημάτων και των υπόγειων υδάτων.
(75) Υπό το πρίσμα των ανωτέρω θεωρήσεων και του γεγονότος ότι οι προαναφερόμενοι περιβαλλοντικοί κίνδυνοι δεν ήταν γνωστοί την εποχή της έκδοσης της οδηγίας 94/60/ΕΚ, μπορεί να συναχθεί ότι οι Κάτω Χώρες έχουν παράσχει νέα επιστημονικά στοιχεία σχετικά με την προστασία του περιβάλλοντος, όπως απαιτείται από το άρθρο 95, παράγραφος 5, της συνθήκης.
2.3.3. Ιδιάζον πρόβλημα των Κάτω Χωρών το οποίο ανέκυψε μετά την έκδοση της οδηγίας 94/60/ΕΚ
(76) Θα πρέπει πρώτα να σημειωθεί ότι οι προαναφερόμενες περιβαλλοντικές ανησυχίες δεν αποτελούν αναγκαστικά ζήτημα ιδιάζοντος χαρακτήρα για τις Κάτω Χώρες, καθώς σχετίζονται με μια γενική κατάσταση στην οποία το επεξεργασμένο με κρεόσωτο ξύλο τοποθετείται σε επαφή με επιφανειακά ή/και υπόγεια ύδατα και ως εκ τούτου προκύπτουν οπουδήποτε συναντάται παρόμοια κατάσταση. Στη γνωμοδότησή της με ημερομηνία 30 Οκτωβρίου 2001, η ΕΕΤΟΠ τονίζει ότι ο ιδιάζων χαρακτήρας των παραπάνω ανησυχιών που εξέφρασαν οι Κάτω Χώρες εξαρτάται από το βαθμό κατά τον οποίο τα σενάρια έκθεσης στην υπόψη χώρα διαφέρουν από τα σενάρια στα άλλα κράτη μέλη.
(77) Επομένως, απαιτείται προσεκτική αξιολόγηση όλων των σχετικών πληροφοριών που παρασχέθηκαν στην Επιτροπή για να εξακριβωθεί εάν οι Κάτω Χώρες έχουν αποδείξει ότι οι προαναφερόμενες περιβαλλοντικές ανησυχίες προσλαμβάνουν ιδιάζουσα σημασία στις Κάτω Χώρες ως αποτέλεσμα σεναρίων ιδιαίτερα σημαντικής έκθεσης. Οι σχετικές πληροφορίες για την κατάσταση έκθεσης των επιφανειακών υδάτων και των υπόγειων υδάτων εξετάζονται ξεχωριστά.
Επιφανειακά ύδατα
(78) Στη γνωμοδότησή της με ημερομηνία 30 Οκτωβρίου 2001, η ΕΕΤΟΠ αναγνωρίζει ότι στις Κάτω Χώρες η χρήση ξύλου επεξεργασμένου με κρεόσωτο σε επαφή με υδάτινες οδούς είναι πολύ διαδεδομένη για την προστασία των οχθών και ότι οι επακόλουθοι κίνδυνοι για το υδάτινο περιβάλλον στην υπόψη χώρα είναι πιθανόν να είναι σοβαροί. Περαιτέρω συγκριτικές πληροφορίες που δημοσιεύθηκαν το 1995(26) προϊόντα παρέχουν ενδείξεις ότι η εκτεταμένη χρήση ξύλου επεξεργασμένου με κρεόσωτο στα προστατευτικά αναχώματα αποτελεί μείζον πρόβλημα στις Κάτω Χώρες σε σχέση με τα άλλα κράτη μέλη. Η μελέτη RIVM παρέχει επίσης μια εκτίμηση του γενικού επιπέδου έκθεσης των επιφανειακών υδάτων στους PAH στις Κάτω Χώρες συνεπεία της εκτεταμένης χρήσης επεξεργασμένου με κρεόσωτο ξύλου για την προστασία των οχθών, πράγμα που επιβεβαιώνει ότι οι κίνδυνοι για τα ύδατα αυτά είναι σημαντικοί.
(79) Υπό το πρίσμα των προαναφερομένων και λαμβανομένου επίσης υπόψη του γεγονότος ότι οι προαναφερόμενες περιβαλλοντικές ανησυχίες και η ιδιαίτερη σημασία τους στις Κάτω Χώρες ήλθαν στο φως μετά την έκδοση της οδηγίας 90/60/ΕΚ, μπορεί να συναχθεί ότι στην υπόψη χώρα υπάρχει ένα ιδιάζον περιβαλλοντικό πρόβλημα το οποίο ανέκυψε μετά την έκδοση της οδηγίας αυτής λόγω της εκτεταμένης χρήσης επεξεργασμένου με κρεόσωτο ξύλου για την προστασία των οχθών των υδάτινων οδών.
Υπόγεια ύδατα
(80) Οι Κάτω Χώρες επεσήμαναν ότι η ιδιαίτερη γεωγραφική τους θέση σε συνδυασμό με την εκτεταμένη χρήση ξύλου επεξεργασμένου με κρεόσωτο φανερώνει ότι υπάρχει επίσης ένα ιδιάζον σενάριο έκθεσης όσον αφορά τα υπόγεια ύδατα.
(81) Οι σημερινές εφαρμογές του επεξεργασμένου με κρεόσωτο ξύλου ενδέχεται πράγματι να συνεπάγονται επαφή με υπόγεια ύδατα. Το κρεόσωτο που περιέχεται σε περιφράξεις, στηρίγματα οπωροφόρων δέντρων, στύλους μετάδοσης ηλεκτρικού ρεύματος και τηλεπικοινωνιών και σε άλλα επεξεργασμένα με την ουσία αυτή προϊόντα που τοποθετούνται στο έδαφος μπορεί να φθάσει στα υπόγεια ύδατα και να προκαλέσει τη μόλυνσή τους από PAH. Αυτό συμβαίνει κυρίως, αν όχι αποκλειστικά, όταν τα υπόγεια ύδατα ευρίσκονται σε πολύ χαμηλό βάθος, δηλαδή κοντά στην επιφάνεια.
(82) Τα ιδιάζοντα προβλήματα που προκύπτουν από τη χρήση ξύλου επεξεργασμένου με κρεόσωτο στις προαναφερόμενες εφαρμογές φαίνεται επομένως να εξαρτώνται από την έκταση των ζωνών υπόγειων υδάτων χαμηλού βάθους και από την ποσότητα επεξεργασμένου με κρεόσωτο ξύλου που είναι πιθανόν να έρθει σε επαφή με τα υπόγεια ύδατα.
(83) Οι ζώνες υπόγειων υδάτων των οποίων το επίπεδο βρίσκεται πολύ κοντά στην επιφάνεια καλύπτουν ένα πολύ μεγάλο μέρος της χώρας στις Κάτω Χώρες, ιδίως στις περιοχές των πόλντερ. Επίσης, κατά τις περιόδους ισχυρών βροχοπτώσεων, τα υπόγεια ύδατα μπορεί να βρεθούν σε πολύ χαμηλό βάθος κάτω από την επιφάνεια του εδάφους. Το ολλανδικό τμήμα των υπόγειων υδάτων φαίνεται επομένως να είναι ιδιαίτερα ευπαθές στις παραπάνω εφαρμογές του επεξεργασμένου με κρεόσωτο ξύλου.
(84) Λαμβανομένων υπόψη της ιδιαίτερης υδρογεωγραφικής κατάστασης των Κάτω Χωρών και της εκτεταμένης χρήσης επεξεργασμένου με κρεόσωτο ξύλου για εφαρμογές που είναι πιθανόν να βρεθούν σε επαφή με τα υπόγεια ύδατα, μπορεί επομένως να συναχθεί ότι υπάρχει ένα σενάριο ιδιαίτερα σημαντικής έκθεσης στις Κάτω Χώρες όσον αφορά επίσης τα υπόγεια ύδατα.
2.3.4. Γενική αξιολόγηση
(85) Οι Κάτω Χώρες έχουν αποδείξει με νέα επιστημονικά στοιχεία σχετικά με την προστασία του περιβάλλοντος την ύπαρξη στο έδαφός τους ενός ιδιάζοντος προβλήματος το οποίο ανέκυψε μετά την έκδοση της οδηγίας 94/60/EΚ όσον αφορά τη ρύπανση των επιφανειακών υδάτων και των υπόγειων υδάτων από την απόπλυση των PAH από το επεξεργασμένο με κρεόσωτο ξύλο που χρησιμοποιείται για τα προστατευτικά αναχώματα των υδάτινων οδών και από άλλες εφαρμογές που είναι πιθανόν να έρθουν σε επαφή με τα υπόγεια ύδατα.
(86) Ως εκ τούτου η Επιτροπή θεωρεί ότι το αίτημα των Κάτω Χωρών για τη θέσπιση εθνικών μέτρων που αποσκοπούν στη μείωση της έκθεσης του υδάτινου περιβάλλοντος της χώρας στους PAH πληροί όλες τις προϋποθέσεις που ορίζονται στο άρθρο 95, παράγραφος 5.
2.4. ΑΠΟΥΣΙΑ ΑΥΘΑΙΡΕΤΩΝ ΔΙΑΚΡΙΣΕΩΝ/ΣΥΓΚΕΚΑΛΥΜΜΕΝΟΥ ΠΕΡΙΟΡΙΣΜΟΥ ΤΟΥ ΕΜΠΟΡΙΟΥ ΜΕΤΑΞΥ ΚΡΑΤΩΝ ΜΕΛΩΝ/ΕΜΠΟΔΙΟΥ ΣΤΗ ΛΕΙΤΟΥΡΓΙΑ ΤΗΣ ΕΣΩΤΕΡΙΚΗΣ ΑΓΟΡΑΣ
2.4.1. Απουσία αυθαίρετων διακρίσεων
(87) Το άρθρο 95, παράγραφος 6, υποχρεώνει την Επιτροπή να ελέγχει μήπως οι προβλεπόμενες εθνικές διατάξεις αποτελούν μέσο αυθαίρετων διακρίσεων. Σύμφωνα με την απόφαση του Ευρωπαϊκού Δικαστηρίου, απουσία διακρίσεων σημαίνει ότι δεν πρέπει να γίνεται διαφορετική αντιμετώπιση παρόμοιων καταστάσεων ούτε παρόμοια αντιμετώπιση διαφορετικών καταστάσεων.
(88) Οι προβλεπόμενες εθνικές διατάξεις είναι γενικές και προορίζονται να εφαρμοστούν τόσο στο εγχώριο όσο και στο εισαγόμενο ξύλο που έχει υποστεί επεξεργασία με κρεόσωτο για τις υπόψη εφαρμογές. Επομένως, δεν υπάρχουν ενδείξεις ότι μπορεί να χρησιμοποιηθεί ως μέσον επιβολής αυθαίρετων διακρίσεων μεταξύ οικονομικών παραγόντων στην Κοινότητα.
2.4.2. Απουσία συγκεκαλυμμένων περιορισμών στο εμπόριο
(89) Κάθε αυστηρότερο εθνικό μέτρο στον τομέα των περιορισμών της εμπορίας και της χρήσης προϊόντων που αποκλίνει από τις διατάξεις μιας κοινοτικής οδηγίας συνιστά κανονικά εμπόδιο στο εμπόριο. Προϊόντα που μπορούν να διατεθούν νόμιμα στην αγορά στην υπόλοιπη Κοινότητα δεν μπορούν να διατεθούν στην αγορά του υπόψη κράτους μέλους. Το σκεπτικό των διατάξεων της παραγράφου 6 του άρθρου 95 είναι να μην επιτρέπεται η εφαρμογή των προβλεπόμενων περιορισμών που βασίζονται στα κριτήρια της παραγράφου 5 για απρόσφορους λόγους, οι οποίοι στην πραγματικότητα συνιστούν οικονομικά μέτρα που θεσπίζονται για την παρεμπόδιση της εισαγωγής προϊόντων από άλλα κράτη μέλη για να προστατευθεί εμμέσως η εθνική παραγωγή.
(90) Διαπιστώθηκε παραπάνω ότι υπάρχει πράγματι ανησυχία όσον αφορά το υδάτινο περιβάλλον λόγω της ιδιαίτερης κατάστασης γενικής έκθεσης των Κάτω Χωρών. Συνεπώς, πραγματικός στόχος της θέσπισης εθνικών διατάξεων φαίνεται να είναι η προστασία του περιβάλλοντος, και όχι η δημιουργία συγκεκαλυμμένων εμποδίων στο εμπόριο.
(91) Επιπροσθέτως, στην προβλεπόμενη νομοθεσία υπάρχει μια εξαίρεση για το επεξεργασμένο με κρεόσωτο ξύλο που προορίζεται για εξαγωγή. Εντούτοις, η εξαίρεση αυτή συνάδει με τις διατάξεις της οδηγίας 94/60/EΚ, η οποία επιτρέπει τη διάθεση στην αγορά ξύλου επεξεργασμένου με κρεόσωτο για χρήση στο υδάτινο περιβάλλον.
(92) Συνολικά, η Επιτροπή κρίνει ότι δεν υπάρχουν ενδείξεις ότι, μετά τη θέσπισή τους, οι προβλεπόμενες εθνικές διατάξεις θα αποτελούν συγκεκαλυμμένους περιορισμούς στο εμπόριο μεταξύ των κρατών μελών.
2.4.3. Απουσία εμποδίων στη λειτουργία της εσωτερικής αγοράς
(93) Η προϋπόθεση αυτή δεν μπορεί να ερμηνευτεί κατά τρόπο που να παρεμποδίζει την έγκριση οποιουδήποτε εθνικού μέτρου που είναι πιθανόν να επηρεάσει την εγκαθίδρυση της εσωτερικής αγοράς. Στην πράξη, κάθε εθνικό μέτρο που αποκλίνει από ένα μέτρο εναρμόνισης που στοχεύει στην εγκαθίδρυση και λειτουργία της εσωτερικής αγοράς συνιστά κατ' ουσία μέτρο που είναι πιθανόν να επηρεάσει την εσωτερική αγορά. Κατά συνέπεια, για τη διατήρηση του επωφελούς χαρακτήρα της διαδικασίας παρέκκλισης που προβλέπεται από το άρθρο 95 της συνθήκης ΕΚ, η Επιτροπή θεωρεί ότι, στο πλαίσιο του άρθρου 95, παράγραφος 6, η έννοια του εμποδίου στη λειτουργία της εσωτερικής αγοράς πρέπει να γίνεται αντιληπτή ως ένα δυσανάλογο αποτέλεσμα σε σχέση με τον επιδιωκόμενο στόχο.
(94) Υπό το πρίσμα των περιβαλλοντικών ανησυχιών που εντοπίστηκαν παραπάνω και λαμβανομένης επίσης υπόψη της ιδιαίτερης κατάστασης έκθεσης στις Κάτω Χώρες, η Επιτροπή θεωρεί ότι δεν υπάρχουν ενδείξεις ότι, μετά τη θέσπισή τους, οι προβλεπόμενες εθνικές διατάξεις θα αποτελούν δυσανάλογο εμπόδιο στη λειτουργία της εσωτερικής αγοράς.
IV. ΣΥΜΠΕΡΑΣΜΑ
(95) Υπό το πρίσμα των προαναφερομένων, μπορεί να συναχθεί ότι το αίτημα των Κάτω Χωρών για τη θέσπιση εθνικών διατάξεων κατά παρέκκλιση από την οδηγία 94/60/ΕΚ όσον αφορά το επεξεργασμένο με κρεόσωτο ξύλο, το οποίο υποβλήθηκε στις 25 Ιανουαρίου 2001:
- μπορεί να γίνει δεκτό·
- πληροί τις προϋποθέσεις του άρθρου 95 παράγραφος 5 της συνθήκης·
και ότι οι προβλεπόμενες εθνικές διατάξεις δεν συνιστούν μέσο αυθαίρετης διάκρισης, συγκεκαλυμμένο περιορισμό στο εμπόριο μεταξύ κρατών μελών ή δυσανάλογο εμπόδιο στη λειτουργία της εσωτερικής αγοράς.
(96) Ως εκ τούτου η Επιτροπή θεωρεί ότι οι προβλεπόμενες εθνικές διατάξεις μπορούν να εγκριθούν σύμφωνα με το άρθρο 95 παράγραφος 6 της συνθήκης.
(97) Εντούτοις, μετά τη θέσπισή τους, οι προς έγκριση εθνικές διατάξεις θα ήταν ασυμβίβαστες με τις διατάξεις της οδηγίας 2001/90/ΕΚ.
(98) Σύμφωνα με το άρθρο 95 παράγραφος 7 της συνθήκης, η Επιτροπή εξετάζει ήδη το κατά πόσον είναι πρόσφορο να προσαρμοστούν στην τεχνική πρόοδο για δεύτερη φορά οι διατάξεις της οδηγίας 94/60/ΕΚ σχετικά με το κρεόσωτο και το επεξεργασμένο με κρεόσωτο ξύλο βάσει των επιστημονικών στοιχείων που υπέβαλαν οι Κάτω Χώρες και της σχετικής γνωμοδότησης που εξέδωσε η ΕΕΤΟΠ,
ΑΠΟΦΑΣΙΖΕΙ:
Άρθρο 1
Με την επιφύλαξη των υποχρεώσεων που προκύπτουν από την οδηγία 2001/90/ΕΚ, οι προβλεπόμενες εθνικές διατάξεις σχετικά με τη διάθεση στην αγορά και τη χρήση ξύλου επεξεργασμένου με κρεόσωτο, τις οποίες κοινοποίησε στην Επιτροπή το Βασίλειο των Κάτω Χωρών με επιστολή της 23ης Ιανουαρίου 2001, εγκρίνονται.
Άρθρο 2
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 23 Ιανουαρίου 2002.

Labels: 1
4
20
18
15